**A pályaorientáció jogszabályi alapjai**

1. **rész A törvényi szabályozás**

A pályaorientációról nem rendelkezik önálló jogszabály. Ez természetes és logikus, mert az nem elkülönült pedagógiai feladat. Ugyanakkor részfeladatainak ellátásáról a jogalkotó gondoskodik és közreműködésre is biztosít jogilag megalapozott lehetőséget. Vagy közvetlen rendelkezéssel, vagy a jogszabályok rendelkező és felhatalmazó szakaszaiban biztosít az oktatás irányítására alkalmakat. Ebben az írásban áttekintést adunk a pályaorientáció jogi szabályozásáról. Megjelölésre kerül minden olyan szövegelem, amiben a pályaorientáció kifejezés szerepel a törvényekben, a kormányrendeletekben és a miniszteri rendeletekben. Az írás nem vizsgálja a NAT és a kerettantervek tartalmi elemeit, csakis az iskolai oktatás és a nevelés tervezésének, irányításának és külső támogatásának kötelességeit és lehetőségeit összegzi. Elsődlegesen a jogszabályi hely idézésére törekedve, de ez minden esetben kiegészül szakértői megjegyzéssel is.

1. **A köznevelési törvény rendelkezései**
	1. A **62. §** (1) szerint „A pedagógus alapvető feladata a rábízott gyermekek, tanulók nevelése, oktatása…Ezzel összefüggésben kötelessége különösen, hogy… ***l)* tanítványai pályaorientációját, aktív szakmai életútra történő felkészítését folyamatosan irányítsa, „**

*A törvény nem alkalmaz semmilyen szűkítést, a „folyamatos” szó ezért minden évfolyamra vonatkozik és a tevékenység nem szűkíthető le egyedi eseményekre. Mivel az iskolai tárgyi és személyi feltételek nem feltétlenül adottak a pályaorientáció professzionális és teljeskőrű műveléséhez, a jogalkotó további pályaorientációs tevékenységekről rendelkezik. Ez azonban nem mentesíti az iskolát az irányítási és a más jogszabályokban meghatározott kötelezettségei folyamatos teljesítése alól. A későbbiekben is látni fogjuk, a pályaorientáció elsősorban iskolai feladat, ami jogszabályok alapján külső támogatást kap.*

* 1. A **18. §** (1) A szülő és a pedagógus nevelő munkáját, valamint a nevelési-oktatási intézmény feladatainak ellátását pedagógiai szakszolgálat segíti. (2)[\*](https://net.jogtar.hu/jogszabaly?docid=a1100190.tv#lbj139id8e23) **Pedagógiai szakszolgálat feladata az *e) szakasz szerint* a továbbtanulási, pályaválasztási tanácsadás,**

*A pályaválasztási tanácsadás a pályaorientáció része, a folyamat egy fontos eleme. Ezt az életkorhoz kötött részfeladatot a törvény a pedagógiai szakszolgálathoz rendeli, és rendeletben határozza meg a tartalmát. Ld. rendeleti szintű jogszabályok ismertetésénél. E szervezet tehát nem felelős a pályaorientáció egészéért. A köznevelési törvény a pályaorientáció fogalmat csak iskolai pedagógushoz rendeli, és a tanuló pályaorientációjának folyamatosságáról rendelkezik.*

1. **A szakképzési törvény rendelkezései**

Meglepőnek tűnhet, de a szakképzési törvény köznevelési intézmények számára is határoz meg pályaorientációs feladatokat. (ld. 112.§) A pályaorientáció szó előfordulása a jogszabály szövegében, tartalmi vonatkozásban: 97.§-ban 1 eset, 100.§-ban 1 eset, 112.§-ban 5 eset, a kormányt felhatalmazó témában: 123.§-an 5 eset.

* 1. A **97. §** rendelkezik többek között a „szakképzési államigazgatási szerv” feladatáról. Ez saját feladatrendszere részeként

***„e)* működteti a pedagógiai-szakmai szolgáltatásnyújtási tevékenységet,**

**…**

***h)* koordinálja az életpálya-tanácsadás és a pályaorientáció ellátásában részt vevő személyek tevékenységét.”**

*A szakképzésről szóló törvény végrehajtásáról szóló 12/2020. (II. 7.) Korm. rendelet 305. § (1) bekezdése szerint a Nemzeti Szakképzési és Felnőttképzési Hivatal, mint szakképzési államigazgatási szerv tevékenységére itt nem térünk ki. Ez a hivatkozás csak azért történt, hogy minden, a pályaorientációt érintő jogszabályi hely megjelölésre kerüljön a bevezetőben jelzett jogszabályi szinten.*

**2.2.** A **100.§** rendelkezik a kamarai részvételről a pályaorientációban

(1) A gazdasági kamara *az i) szakasz szerint* **közreműködik az életpálya-tanácsadási és a pályaorientációs feladatok ellátásában,**

*A közreműködés tartalmi kérdései törvényi szinten nincsenek szabályozva. Az kiterjedhet minden olyan tevékenységre, amire a kamarák állami szervtől felhatalmazást és költséget kapnak, vagy tőlük megállapodás alapján más szervek azt kérik.* *A jogszabályi hely kizárólag a „gazdasági kamara” kifejezést használja, ugyanakkor a szakképzés érintett a Nemzeti Agrárgazdasági Kamara, a Magyar Egészségügyi Szakdolgozói Kamara működési területén is, függetlenül attól, hogy egy szakképző intézmény, mely szaktárca irányítása alá tartozik. A pályaorientáció egyetemes eszközrendszer, minden állampolgár támogatását szolgálja. (Vö: Alaptörvény XII. cikk!)*

**2.3.** A **112. §** Átfogó módon rendelkezik **„Az életpálya-tanácsadás és a pályaorientáció keretében nyújtható szolgáltatások és azok végzésének rendje”** témakörökben.

(1) Az életpálya-tanácsadás olyan egyéni vagy csoportos tevékenység, amely segíti az egyén készségeit, érdeklődési köreit, meggyőződéseit, értékeit, munkavégzési szokásait és személyes tulajdonságait felismerni. A pályaorientáció olyan tevékenységek összessége, amely segíti az egyén személyes adottságainak és érdeklődésének megfelelő oktatással, képzéssel és foglalkoztatással kapcsolatos észszerű döntések meghozatalát és sikeres egyéni életút kialakítását.

(2) Életpálya-tanácsadás és pályaorientáció során a tanácskérő

*a)* egyéni tanácsadás keretében,

*b)* csoportos tanácsadás keretében,

*c)* távtanácsadás keretében és

*d)* az elérő program keretében

pályainformáció-nyújtást, pályaválasztási tanácsadást, továbbtanulási tanácsadást, professzionális pályatanácsadást, foglalkoztatási és munkába állási tanácsadást, pályakorrekciós tanácsadást és kompetenciafejlesztő szolgáltatást és ezekkel összefüggő tájékoztatási szolgáltatást vehet igénybe.

(3) Az alapfokú iskolai oktatást nyújtó köznevelési intézmény tanulója, valamint a szakképző intézményben tanuló, illetve képzésben részt vevő személy részére egyenlő hozzáférést kell biztosítani az életpálya-tanácsadás és a pályaorientáció keretében nyújtható szolgáltatásokhoz. Ennek keretében biztosítani kell, hogy a jogosult a szakképző intézményi előmenetel során, a továbbtanulási, iskolaváltási, iskolatípus-váltási, továbbá szakmaválasztási vagy szakmaváltási döntést megelőzően legalább egyszer személyre szabott életpálya-tanácsadás, illetve a pályaorientáció keretében nyújtható szolgáltatásban részesüljön.

Eddig a jogszabályi szakasz, ami

* *meghatározza a pályaorientáció tartalmát, és komplex tevékenységként definiálja.*
* *megkülönbözteti a köznyelvben összekeveredő fogalmakat.*
* *különösen fontos a pályaválasztási tanácsadás és a pályaorientáció szétválasztása.*
* *itt kerül nevesítésre, hogy a szakképző intézményekben is szükséges a pályaorientációs tevékenység. (3. bek). Bár nincs nevesítve, az ágazati alapképzés utáni választás támogatása is innen következik, mert a (3) bekezdés alapján az is a továbbtanulási, iskolaváltási, iskolatípus-váltási, továbbá szakmaválasztási vagy szakmaváltási döntésnek minősül. A Szakképzés 4.0 Stratégia meghatározza és erényként definiálja az iskolatípusok közti átjárási lehetőséget a rendszert érintő valamennyi irányban. Ezek tanácsadási tevékenységet igényelnek.*
* *nevesíti a professzionális tanácsadást.*
* *nevesíti a személyre szabott tanácsadást, egyúttal pályaorientációs tevékenységnek sorolja be.*

**2.4.** A **123. §** tartalmazza a rendeltetésszerű jogalkalmazást támogató további rendelkezésket. **„Felhatalmazó intézkedések a kormány számára”** Ennek keretében határozza meg a 43. sorszámon az

 „életpálya-tanácsadással, a pályaorientációval és a tanulmányi versenyek szervezésével összefüggő feladatokat, a pályaorientációval és az egész életen át tartó életpálya-tanácsadással és pályaorientációval kapcsolatos adatszolgáltatások részletes szabályait, a pályaorientációval és az egész életen át tartó életpálya-tanácsadási és pályaorientációs szolgáltatásokat koordináló szervezet, valamint az életpálya-tanácsadást és a pályaorientációt nyújtó szervezetek feladatait”

*Innen erednek a 97.§-ban nem szabályozott cselekvések, és részben a 123.§alapján kapnak feladatot és további felhatalmazásokat a szakképzést és köznevelést irányító vagy segítő szervezetek.*

* ***Nemzeti Szakképzési Felnőttképzési Hivatal***
* ***Oktatási Hivatal és szervezeti keretében a Pedagógiai Oktatási Központ***
* ***Kormányhivatal***

*A köznevelési törvény* ***94.§-****ban a köznevelésért felelős miniszternek adott felhatalmazások mellett erre tekintettel is történt meg a* ***POK*** *pályaorientációs**feladatkörének meghatározása.*

A rendeleti szintű szabályozást és a jogszabályokban nem leírt fogalmak szakértői meghatározását a következő részben közöljük.

Fűrész István